**ELŐTERJESZTÉS**

**Szombathely Megyei Jogú Város Közgyűlésének 2024. szeptember 26-i ülésére**

**Javaslat**

 **a Sárdi-éri iparterületen megvalósuló útfejlesztéssel kapcsolatos döntés meghozatalára**

A TOP Plusz-6.2.1-23 kódszámú, *Fenntartható versenyképes városfejlesztés* c. felhívásra benyújtandó **„Sárdi-éri iparterület fejlesztése, kivezető út építése”** c. projekt legfőbb célja a helyi gazdaság fejlesztése a közlekedési infrastruktúra fejlesztésével, a technológiai park címmel rendelkező terület elérhetőségének megteremtése. A projekt megvalósításával közvetlen közúti kapcsolat létesül az iparterület és az országos közúthálózat között, lerövidül a területen telephellyel rendelkező vállalkozások elérési útvonala. A kivezető út megépítésével csökken a területet érintő gépjárműforgalom által kibocsátott károsanyag (ÜHG, por) mennyisége, így a gazdaságfejlesztési hatáson túl javul a város általános környezeti állapota is.

A Szombathely várost elkerülő körgyűrű dél-keleti része mellett terül el a Claudius Technológiai és Ipari Park 742,2 hektáron. A terület 1997-ben az országban az elsők között kapta meg az ipari park címet, 2024. augusztus 1-jétől pedig már technológiai park címmel rendelkezik. A terület otthont ad a város legnagyobb vállalatainak s ma már egyre több kis- és középvállalkozás számára is, melyek letelepedését Szombathely térségi központi fekvése és határközelsége mellett a területeken meglévő infrastruktúra inspirálta. A Technológiai Parkban több kimagasló, színvonalas szaktudással párosuló, nagy termelési értéket produkáló cég (pl. TDK Kft., Schaeffler Savaria Kft.) is található, melyek termelésüknek alapját valamely csúcstechnológia adja. A város versenyképességének megőrzése és a fenntartható fejlődés egyik alapfeltétele, hogy a betelepülni szándékozó vállalkozások számára az Önkormányzat megfelelő nagyságú és szükséges infrastruktúrával ellátott területet tudjon biztosítani.

A fejlesztés Szombathelyen, a CLAUDIUS Technológiai és Ipari Park Sárdi-ér utcától délre fekvő területén valósul meg. A kivezető út megépítésével az ipari parkban található cégek közlekedési körülményeinek javítása mellett, lehetőség nyílik újabb vállalkozások letelepedésére is.

A Sárdi-ér utcától D-re fekvő területen 2019-ben befejeződött infrastrukturális fejlesztések eredményeképpen több mint 14 Hektár területen új telephelyek jöttek létre. A telephelyek megközelítése az országos közúthálózatról a Csaba utca - Tátika utca - Sárdi-ér utca útvonalon lehetséges.

A tervezett fejlesztés közvetlen kapcsolatot biztosít a megfejlesztett ipari területek és az É-D-i közlekedési és gazdasági tengely részét képező 86-os és 87-es számú főútvonalak korábban kiépített körforgalmi csomópontja között. A körforgalom megépítésekor a jelenleg tervezett csatlakozás igényeinek megfelelően kiépítésre került egy É-NY-i kivezető ág, így a fejlesztés nem érinti közvetlenül az országos közúthálózatot. A 2019-ben befejezett infrastrukturális fejlesztés folytatásaként a gépjárműforgalom számára szolgáló út kiépítésre kerül a 86-87.sz. főútvonalak körforgalmi csomópontjáig 250 m hosszúságban. Megvalósul a burkolt felületek csapadékvíz elvezetése, valamint a szükséges közvilágítás. A közlekedési felülethez megépítésre kerül a Sárdiér-árkot keresztező műtárgy a vízügyi hatóság előírásai szerint. A közlekedési infrastruktúrával együtt kiépítésre kerülnek az ipari parki alap közművek (áramellátás, ivóvíz ellátás, csatornázás, távközlési alépítmény).

A fejlesztéssel érintett ingatlanok egy részének művelési ág szerinti besorolása jelenleg szántó, ezért a megosztás után a fejlesztés helyszínéül szolgáló ingatlanrészek átminősítése szükséges.

**A közlekedési infrastruktúra tervezett paraméterei:**

ÚT (vt=50 km/ó -kiszolgáló út)

Vízszintes vonalvezetés:

Út hossza: **250 m**

Burkolatszélesség: 7,00 m kiemelt szegélyek között

Kapubejárók szélessége: 7,00 m

Burkolatszél lekerekítő ívek: 10,0-12,0 m sugárral

Magassági kialakítás:

Hosszesés: 0,4-0,5 %

Oldalesés: kétoldali 2,5%

A projekt erőforrás kerete: a Terület- és Településfejlesztési Operatív Program Plusz TOP Plusz-6.2.1-23 azonosító számú, *Fenntartható versenyképes városfejlesztés* c. felhívásra benyújtott „Sárdi-éri iparterület fejlesztése, kivezető út építése” című támogatási kérelem keretében megítélt támogatási forrás, melynek összege bruttó 200.000.000,- Ft, intenzitás 100 százalék.

A beruházás tervezett megvalósítási időszaka 2025.03.01- 2026.12.31. közötti időtartam, összesen 22 hónap.

Fentiekre tekintettel javaslom, hogy a Közgyűlés az előterjesztés mellékletét képező Koncepcionális javaslat alapján határozza el a támogatási kérelem benyújtását, hatalmazza fel a polgármestert l a szükséges dokumentumok aláírására és a kérelem benyújtására, valamint nyertes pályázat esetén a Támogatási Szerződés aláírására

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2024. szeptember**

 **/: Dr. Nemény András :/**

**HATÁROZATI JAVASLAT**

**….…./2024. (IX. 26.) Kgy. számú határozat**

Szombathely Megyei Jogú Város Közgyűlése a „Javaslat a Sárdi-éri iparterületen megvalósuló útfejlesztéssel kapcsolatos döntés meghozatalára” című előterjesztésben foglalt koncepciótervet megtárgyalta, és a következő döntéseket hozza:

1. A Közgyűlés az előterjesztés mellékletét képező Koncepcionális javaslatot jóváhagyja, és elhatározza a támogatási kérelem benyújtását a TOP Plusz-6.2.1-23 azonosító számú, „*Fenntartható versenyképes városfejlesztés*” című pályázati felhívásra, egyúttal felhatalmazza a Polgármestert a benyújtáshoz szükséges valamennyi dokumentum aláírására.
2. A Közgyűlés felkéri a polgármestert a végrehajtáshoz szükséges intézkedések megtételére.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért:

 Nagyné Dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal